En 38-årig jæger blev mandag aften slået bevidstløs af to krybskytter, der havde sneget sig ind på en ejendom ved Kaas.

Mandag aften kort før klokken 20 blev en jæger overfaldet af to krybskytter, der slog ham bevidstløs. Det skete på Sandmosevej ved Rævhede Plantage ved Kaas. Det oplyser Vicepolitikommissær Gerner Kannegaard fra nærpolitiet i Jammerbugt. Jægeren havde været på jagt på sin bekendtes ejendom og havde tidligere på dagen set to fremmede mænd på ejendommen. De var iført jagttøj og havde en sort labrador med sig. Senere stødte den 38-årige jæger på en af krybskytterne, som han forsøgte at tilbageholde. Pludselig blev han slået ned bagfra af en anden krybskytte, og han mistede bevidstheden. Jægeren nåede at se, at de to krybskytter kørte i en blå VW Passat Stationcar. Bag i bilen havde de døde rådyr. Politiet hører gerne fra vidner, der har set de to mænd eller bilen. Bilen havde tonede ruder og østeuropæiske nummerplader. Politiet kan kontaktes på telefon 114.